Ander gevangene stamp Walus-aanvaller glo wegDie Kgosi Mampuru-tronk in Pretoria. (Argieffoto: Stefan Heunis/AFP) Janusz Walus, die 69-jarige Poolse immigrant wat tronkstraf uitdien vir die moord op die voormalige SAKP-leier, Chris Hani, het in die tou vir middagete gewag toe hy Dinsdag met ŉ skerp voorwerp aangeval is. ŉ Onberispelike bron het aan Maroela Media gesê een van die ander gevangenes het die aanvaller weggestamp nadat hy die voorwerp uitgepluk en Walus gesteek het. “Die ou se woorde aan my was: ‘Hy het direk vir Janusz se hart gegaan’,” het die bron beweer. Die bron is oortuig dat die aanvaller opdrag gekry het om Walus “uit te haal”. Die Konstitusionele Hof het verlede Maandag beslis dat parool aan Walus toegestaan moet word en dat die departement van korrektiewe dienste (DKD) hom binne tien dae moet vrylaat. Dit het groot woede ontketen. Volgens Maroela Media se bron is die gevangene wat Walus glo gesteek het, ŉ voormalige MK-lid wat tronkstraf uitdien vir ŉ dubbele moord wat ŉ paar jaar gelede groot opspraak gewek het. “Dit is iemand wat een van die dae self op parool vrygelaat sou word. Dit is bespiegeling, maar dit is of hy opdrag gekry het as oud-MK-lid om Janusz skade aan te doen.” ‘n Argieffoto van Janusz Walus. (Foto: Walter Dhladhla/AFP) Die bron sê die vermeende aanvaller was nie by bendes betrokke nie en het in die tronk verder studeer. “Ek het al self met die ou gepraat en goed met hom oor die weg gekom. Hy was nie antagonisties nie en het nooit eintlik iets met Janusz te doene gehad nie. “Vir hom om uit die bloute vir Janusz te steek, is vreemd.” Die bron beweer anders as wat glo gewoonlik die geval ná ŉ steekvoorval in die gevangenis is, het die bewaarders die aanvallers bloot weggelei. “As jy iemand in die tronk steek, gaan jy ŉ pak slae kry. Die bewaarders gaan jou verniel.” Volgens hom is Walus se wond ná die aanval aanvanklik in een van die selle verbind en hy is daarna vir mediese behandeling geneem. Die wond is glo oppervlakkig. Julian Knight, Walus se regsverteenwoordiger, het navrae oor sy toestand na DKD verwys. Die departement het nog nie op navrae oor Walus se toestand of vrae oor die vermeende aanvaller gereageer nie. Lede van die SAKP betoog Woensdag teen Walus se vrylating op parool. (Foto: SA Communist Party/Facebook) Die bron sê ook Walus het as ouer gevangene in ŉ enkelsel gewoon in ŉ afdeling wat gewoonlik vir gevangenes wat verder studeer, gebruik word. “Dit is ŉ aangename ou. Janusz was meestal doodstil. Hy het in ŉ stadium karatelesse in die tronk aangebied. Hy het sy eie ding gedoen en niemand gepla nie. “Dit was ŉ georkestreerde poging op Janusz se lewe. Dit is my mening.” Aaron Motsoaledi, minister van binnelandse sake, het vroeër vandeesweek gesê Walus sal sy parool in Suid-Afrika uitdien. Ingevolge ŉ ooreenkoms mag Walus ook geen reisdokument of paspoort gebruik wat Pole aan hom uitreik nie. Volgens die minister is dit in “belang van geregtigheid dat mnr. Walus sy vonnis, insluitend parool” in Suid-Afrika uitdien. Die bron met wie Maroela Media gepraat het, meen Walus behoort betreklik goed ná sy vrylating op parool in die samelewing aan te pas. “Jy kry ouens wat in die tronk ingaan, inkom met probleme en totaal gebroke uitgaan. Ander, soos Janusz, behou hulself.” Lede van die SAKP, Cosatu en ANC het intussen Woensdag na die Kgosi Mampuru-gevangenis opgeruk om teen Walus se vrylating te betoog.